اسلام آباد : وزارت مذہبی امور و بین المذاہب ہم آہنگی گستاخانہ مواد آتا بابت سوشل میڈیا نا مجرمانہ کاریم اٹ اتنگ ءِ توننگ نا بارواٹی جوان آگاہی نا سخت گرج ءِ تالان کرسا داہیت آ زور شاغانے کہ راج انا غٹ تپہ غاک خاص وڑاٹ عالم دین، استاد، صحافی، وکیل، پوریاگر، سیاسی و راجی راہشون و ادارہ غاک وطن عزیز اٹ گستاخانہ مواد آتا توننگ نا ہم اٹ تینا کڑد ءِ ادا کیر، داوڑنا مواد آتا توننگ کن ہرحالیت اٹ کانود نا کسر ءِ تینا کرسا ایف آئی اے سائبر کرائم نا تعلقدار تھانہ ٹی رپورٹ درج کرفنگے۔ وزارت مذہبی امور نا کنڈآن جاری سرجم حوال آتارداٹ شرپسند زموار آک تدوک آکیہی سال آن ننا ورناچین نا اخلاق، کڑد و عقیدہ غاتے بھس کننگ کن سوشل میڈیا نا کمک اٹ اسہ سجفوک ءُ مہم اسے نا بناءِ کرینو۔ ننا راج اٹ سوشل میڈیا نا منفی و مضر اثرآتا سرایت ءِ کننگ مچ آ قوم اکن چرت انا ہیت اسے، بے حیائی بذات خود ناقابل برداشت ءِ ولے داسہ باندات توہین اسکان ہنانے سرمسنیہرا بھاز سنگین ءُ حالیت اسے۔ وزارت نا رداٹ وطن عزیز اٹی بھاز منظم وڑاٹ سوشل میڈیا نا کمک اٹ اللہ رب العزت، رسول اکرم صلی اللہ علیہ و آلہ وسلم، اہل بیت اطہار، امہات المومنین رضہ، اصحاب رسول رضہ، قرآن پاک و قومی بیرک نا توہین ءِ کننگ انگءِ، مقدس آ شخصیت آتا پن ءِ بھاز توہین آمیز وڑاٹ شائع کننگک۔ دابابت عکس و وڈیوجوڑ مریک ہرافتے مخصوص ایپ آتیا و مخصوص گروپ آتیٹی شیئر کننگک۔ وزارت مذہبی امور نا رداٹ دا بابت ایف آئی اے سائبر کرائم دا ڈوہ تیٹی اوار داتم اسکان ہرافتے دزگیر کرے، اوفتے ٹی ڈاکٹر، پروفیسر، انجینئر، چارٹرڈ اکاؤنٹ، وکیل و چندی زندانا بشخ آتیان تعلق تخوک آ مخلوق آک ساڑی ءُ۔ وزارت نا رداٹ لاہور ہائی کورٹ راولپنڈی بنچ اٹی ایف آئی اے، سائبر کرائم نا جمع کرفوک آ رپورٹ و لیگل کمیشن نا پٹ وپول نا رداٹ پاکستان اٹ چار لکھ آن زیات اکاؤنٹ سوشل میڈیا غا داوڑنا سنگین گستاخی ٹی اوار ءُ۔ سوشل میڈیا نا کمک اٹ بے حیائی ءِ مون آ دننگ انگ ءِ و بے حیائی نا کمک اٹ پوسکن آ چین ءِ گستاخی نا مین اٹ دِکہ تننگ انگ ءِ۔ وزارت نا رداٹ وطن عزیز اٹ داوخت آ 10 کروڑ آن زیات مخلوق سوشل میڈیا ءِ کاریم اٹ اتنگ ءُ۔ دا گندہ ئی اختہ ترندی اٹ تالان مننگ ءِ اونا کساس ءِ داہیت آن کننگ کینہ کہ 2019 اٹی 4 بندغ اواری اٹ بلاسفیمی نا گروپ اس جوڑ کریر۔ 2022اٹی ایف آئی اے سائبرکرائم دا ہرچار آتے دزگیر کرے ولے ہراتم او دزگیر مسر تو دا گروپ نا باسک آتا کچ اٹی قابل قدر ودکی مسوسس و داودکی داسکان برجاءِ ہرانا بنداوی مسخت پاکستان اٹ پھسات برپاکرسا امن وایمنی نا ویل ءِ ودی کننگ ءِ، تانکہ وطن عزیز نا شونداری نا پہیہ سلے و داملک ءِ خانہ جنگی نا کنڈا دِکہ تننگے۔ داکان بیدس مذہب و مذہب نا منوک آتا نیام اٹ خار انا بِج دسنگے۔ اسہ مذہب یا مسلک اسے تون مطابقت تخوک آ پن نا اکاؤنٹ آن اونا مخالف مذہب یا مسلک نا توہین منظم سازش نا کمک اٹ کننگ انگ ءِ۔ وزارت داہیت آ زور شاغا کہ ساڑی حالیت آتیٹی لمہ وباوہ نا زمواری غٹ آن زیات اہم ءِ، ہرالمہ و باوہ تینا چناتے موبائل، لیپ ٹاپ وانٹرنیٹ نا آسراتی ءِ ایترہ، اوداہیت آ ہم نظرتخر کہ اوفتا چناسوشل میڈیا غا انتس ہُرک دُن مف کہ چنانادانی ٹی بے حیائی نا کسرآ کائے و فحش ویڈیو تیان مرسا خوانخواستہ گستاخی اسکان کائے سرمرے۔ دادین ءِ کنٹرول کننگ کن المی ءِ کہ ہراڑے لمہ و باوہ ءِ داحالیت آتیان معلومدار کننگے ہموڑے راج ءِ تعلیم تننگے کہ داوڑ نا مواد آتا اسہ وڑاسے ٹی ہم تشہیر مف و دانا توننگ کن ہرحالیت اٹ کانود نا کسر ءِ تینا کننگے تانکہ راج اٹ کانود ناحکمرانی تون دا وڑنا ڈوہ تے توننگ مرے۔ ایف آئی اے سائبر کرائم داتم اسکان 140 بندغ ءِ دزگیرکرینے ہرافتیان 11 بندغ آتے داتم اسکان ٹرائل کورٹ پاہونا سزا نا فیصلہ بنفینے۔ 2 بندغ نا سزائے موت ہائی کورٹ آن ہم کنفرم مسنے۔ مچ آ ملک اٹی ایف آئی اے سائبر کرائم نا 15 تھانہ ءُ، دا غٹ تھانہ غاتیٹی بلاسفیمی سیل جوڑ مسنے۔ وزارت مذہبی امور اپیل کرے کہ ہراڑے ہم سوشل میڈیاغا گستاخی نا مواد اس نظر برے تو ایف آئی اے سائبر کرائم نا تعلقدار تھانہ ٹی رپورٹ ءِ درج کرفر۔ غٹ تھانہ غاتیٹی بلاسفیمی سیل ایکٹو ءِ و داوڑنا درخواست آتیا دمدستی کارروائی کننگک۔ گستاخی کروک آ ڈوہدار امر ءُ کہ ایپ اسے کاریم اٹ اتے، امر ءُ کہ ویب سائیٹ اسے آ گستاخانہ مواد آتے شیئر کے یا وی پی این اسے کاریم اٹ اتنگے اودے سائبر کرائم ٹیکنالوجی نا کمک اٹ ٹریس کیک و اودے دزگیر کرسا کانود نا رداٹ کارروائی کننگک۔ اگہ دا چرجوئی ٹی اڑاند اس یا مشکل اس پیش برے تو ایف آئی اے ءِ کانودی کارروائی کن 051-111345786نمبر آ غاو درج کرفنگ مریک وخت اس کہ گستاخانہ مواد آتے بلاک کرفنگ کن پی ٹی اے/ ایف آئی اے تون لنک آتا کمک اٹ رابطہ کننگ مریک۔
(اے پی پی)
